मुआवजा कोष की राशि पांच करोड़ होगी
मुख्यमंत्रीरघुवर दास ने शनिवार को पश्चिमी सिंहभूम जिले के सोनुवा प्रखंड में 246 करोड़ रुपए की योजनाओं का ऑनलाइन उदघाटन और शिलान्यास किया। यहां उन्होंने किसानों के लिए किए जा रहे कार्यों को भी गिनाया। कहा- गरीबों को देखता हूं तो रोंगटे खड़े हो जाते हैं। राज्य से गरीबी दूर करना सरकार की प्राथमिकता है। जब तक गरीब और किसानों की जिंदगी में बदलाव नहीं होगा, तब तक झारखंड विकसित राज्य नहीं कहलाएगा। गांव की दशा को बदलने के लिए राज्य के 32 हजार गांवों में उद्यमी सखी मंडल का गठन होगा। 2022 तक किसानों की आय दोगुनी करेंगे। यह तभी संभव होगा, जब साल में तीन फसलें होंगी।
झारखंड समृद्ध राज्य है, फिर भी यहां गरीबी है। इस बार 700 करोड़ का बजट होगा। राज्य में टेक्सटाइल प्लांट और जूता बनाने की कंपनी लगेगी। इसके लिए तीन से 6 महीने तक लोगों को ट्रेनिंग दी जाएगी। कार्यक्रम के दौरान मुख्यमंत्री ने बेहतर कार्य करने वालों को प्रशस्ति पत्र देकर सम्मानित किया। उन्होंने पांच रोजगार सेवकों और पांच लोगों को अनुकंपा के आधार पर नियुक्ति पत्र भी सौंपा।
मुख्यमंत्री रघुवर दास ने नक्सल प्रभावित प्रखंड सोनुवा में भटके युवाओं को मुख्यधारा में लौटने को कहा। उन्होंने कहा कि बंदूक से व्यवस्था नहीं बदलती है। भटके हुए युवक नीति के तहत सरेंडर करें। उन्हें चेतावनी देते हुए कहा कि कानून के हाथ बहुत लंबे होते हैं। जंगल में जहां भी रहेंगे बच नहीं सकते हैं। क्षेत्र में शांति रहेगी तो विकास भी होगा। सभा स्थल पर पुलिस जवान बिना वर्दी में भी मौजूद थे। मौके पर सिंहभूम सांसद सह भाजपा प्रदेश अध्यक्ष लक्ष्मण गिलुवा, विधायक जोबा माझी, जिप अध्यक्ष लालमुनी पुरती, उपायुक्त डॉ शांतनु अग्रहरि, डीआईजी प्रभात कुमार, एसपी अनीश गुप्ता आदि मुख्य रूप से मौजूद थे।
गरीबी दूर करना प्राथमिकता, 2022 तक किसानों की आय दोगुनी करेंगे : रघुवर
लोगों को संबोधित करते सीएम।
hin_Deva hin_Deva hin_Deva hin_Deva hin_Deva hin_Deva